Swie gerne ich were
Swie gerne ich were·
gar froͤidebere·
so enlat mich swere·
klagt ein magt
die man sint schúllen·
wer kans erfúllen·
die fvlen gúllen·
gar verzagt·
wurde ein iung man vmb ein wib·
swa si dc horten·
an allen orten·
mit boͤsen worten·
sis zerstorten·
got der schende ir lip·

Si sprach mich wundert
dc vnder hvndert
niht vs besvndert·
ist ein man
der wibes ere·
nah zúhten lere·
mit willen mere·
nv sehet an·
si sint endelich allesamt
bi den wiben swere·
de lůterere·
sint ruͤmesere
vnd vns gevere·
vnd gar verschamt·

Hie vor gab minne·
froͤide gewinne·
dem mannes sinne·
dur dc iar·
swer si nv sv̊chet·
als ir gerůchet·
der ist verflůchet·
dest leider war·
est ein arges minnerlin·
sprechent nv die ivngen·
die hie vor svngen·
nach ere rvngen·
die sint verdrvngen·
dest worden schin·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse